Ròm

Ròm ta un bebida alkohóliko destilá produsí for di produktonan sekundario di kaña di suku, manera melasa, òf direktamente for di djus di kaña di suku. Ròm ta optenibel den vários tipo i estilo, i ta un ingrediente komun den hopi kòktel tropikal. Su produkshon ta enserá vários fase, inkluyendo fermentashon, destilashon i madures. E proseso di madurá hopi bia ta influensiá e koló i sabor di ròm, ounke koló so no nesesariamente ta indiká e durashon òf método di madures. 

Riba merkado, ròm ta wòrdu klasifiká frekuentemente komo sea ròm skur òf ròm blanku. Miéntras ku konsumidónan ta asosiá e klasifikashonnan aki komunmente ku e aparensia di e likùr, koló so por ta engañoso, ya ku e por resultá di diferente téknika di produkshon en bes di solamente e proseso di madures.

 Produkshon 
E produkshon di ròm ta kuminsa ku e kosecha di kaña di suku. E kañanan ta wòrdu primí pa saka djus, ku por wòrdu usá direktamente òf prosesá mas aleu den stropi òf melasa. E derivashonnan aki ta wòrdu fermentá, tradishonalmente dor di agregá yist i awa, ounke algun produktor ta permití fermentashon okurí naturalmente, a base di yist presente naturalmente. Despues di fermentashon, e líkido ta pasa dor di e proseso di destilashon pa konsentrá alkohòl i komponentenan di sabor. Algun ròm ta wòrdu madurá, tipikamente den bari di palu (di genero Quercus), miéntras ku otronan ta wòrdu emboteyá sin madurá. E durashon i kondishonnan di madures por influensiá e perfil di koló i sabor di likùr.

Produkshon di ròm ta varia masha entre region i destiladó, loke ta kondusí na estilo i klasifikashonnan diverso. E klasifikashonnan aki por wòrdu definí pa orígen, método di produkshon, proseso di madures, sabor òf koló.

 Klasifikashon i tipo 
 Koló 
Ròm blanku ta karakterisá pa su aparensia kla òf kasi sin koló. Generalmente, ròm blanku no ta wòrdu madurá òf levemente madurá i despues ta wòrdu filtrá, komunmente a base di karbon, pa kita kualke koló atkerí durante madures miéntras ta mantené un profil di sabor leve. Debí na su klaridat i sabor leve, ròm blanku ta wòrdu usá frekuentemente den kòktelnan manera Mojito, Daiquiri i Piña Colada.

Ròm blanku ta wòrdu produsí denter vários tradishon di ròm, inkluyendo rhum agricole estilo franses, cachaça brasileño i Batavia arrack indones. Sinembargo, no ta tur ròm di e tradishonnan aki ta kla den aparensia.

Ròm skur ta konosí pa su koló mas profundo, ku ta varia di koló for di oro pa maron skur òf pretu. E koló aki tipikamente ta resultá di madures den bari di palu, ku ta duna tantu pigmento komo komponentenan di sabor na e likùr. E proseso di madures ta kontribuí na e sabor mas riku i robusto di ròm skur, hopi be karakterisá pa notanan di karamel, vania i speserei, hasiendo esaki adekuá pa bebé puru òf pa usa den kòktelnan ku ta rekerí sabornan mas fuerte.

No ta tur ròm skur ta derivá nan koló eksklusivamente for di a madurá denter di un bari; algun ta haña nan koló for di koló di karamel (E150a) òf otro aditivonan pa logra un tono mas skur. Komo tal, koló no ta semper un indikadó konfiabel di madures òf método di produkshon.

 Sabor 
Ròm ku speserei ta un tipo di ròm tipikamente basá riba ròm madurá skur òf oro, ku e adishon di speserei pa mehorá su sabor. En general, e speserei ta wòrdu introdusí na final di e proseso di madures, hopi be entre seis pa un luna promé ku emboteyá.
Miéntras ku resetanan ta varia entre markanan, hopi ròm ku speserei ta inkluí un sèt di speserei tradishonalmente asosiá ku Karibe. Spesereinan komun hañá den ròm ta inkluí kané, vania, pimento, netumuskat, klabu, i peper.

 Merkado 
E industria mundial di ròm ta wòrdu dirigí pa Tanduay, ku sede na Filipinas, ku aktualmente ta e produktor mas grandi di ròm rònt mundu. Bacardí ta klasifiká komo e di dos produktor mas grandi. E region Karibensa tin e konsentrashon di mas altu di produktornan di ròm, partikularmente sirbiendo merkadonan na Merka i Oropa, un refleho di lasonan kolonial históriko.

Na 2023, e merkado mundial di ròm tabata balorá na aproksimadamente USD 17.4 bion, ku proyekshonnan ta kalkulá kresementu di USD 24.5 bion pa 2033. Pa komparashon, e merkado mundial di wiski ta balorá na USD 91 bion, miéntras ku e merkado di bebida no-alkohóliko ta wòrdu kalkulá na USD 22 bion.

Asia ta representá e merkado regional mas grandi pa konsumo di ròm. E kresementu ta partikularmente notabel na China, ku un demanda kresiente pa ròmnan produsí na India i Hapon. Oropa ta konta pa alrededor di 30% di benta mundial di ròm.

E siguiente markanan a raportá benta mundialmente mas altu na 2022, midí na kaha di 9 liter:
 Tanduay: 27.4 mion kaha
 Bacardí: 23.6 mion kaha
 Capitan Morgan: 12.9 mion kaha
 McDowell’s No.1 Celebration: 8.8 mion kaha
 Havana Club: 4.6 mion kaha
 Ron Barceló: 2.7 mion kaha
 Old Port Rum: 1.5 mion kaha
 Contessa Rum: 1.3 mion kaha
 Božkov: 1.3 mion kaha
 Appleton Estate: 1.1 mion kaha

Kategoria:Bebida